Karalahdet perustavat Aito-päiväkodin Keravalle. Yritys on Keravan kaupungin hyväksymä.

Jere Karalahdella on takanaan useita huumetuomioita. PASI LIESIMAA

Entinen jääkiekkoilija Jere Karalahti ja hyvinvointiyrittäjä Nanna Karalahti ovat mukana perustamassa uutta päiväkotia Keravalle. Päiväkodin taustalla on Aito-päiväkodit Oy, jonka omistajia Karalahdet ovat Roots Helsinki -ravintolasta tutun Johannes Laineen ja Hanna Liisanantin kanssa.

Karalahdet kertoivat tänään pidetyssä tiedotustilaisuudessa Iltalehdelle olevansa innoissaan uudesta Aito-päiväkodista, joka avataan elokuussa Keravalle.

He myös sanoivat osallistuvansa päiväkodin toimintaan.

- Kyllä ihan varmasti tullaan olemaan päivittäisessä toiminnassa mukana. Taataan laaja-alainen oppiminen, mutta myös terveelliset tavat jo pienestä pitäen. Se, että voidaan välipalaksi tarjota jotain hyvää ja terveellistä, on tärkeää. Liikuntaa tullaan harrastamaan joka päivä, Nanna Karalahti kertoi.

Jere Karalahden osallisuus päiväkodin perustamisessa ja sen toiminnassa herättää hämmennystä, sillä hänellä on useita tuomioita huumausainerikoksista. Väkivaltaisuudestaankin tunnettu ex-kiekkoilija on saanut kaiken kaikkiaan kolme huumetuomiota.

Omistajat eivät ole mukana päiväkodin arjessa

Iltalehti tavoitti puhelimitse päiväkodin johtajan Johanna Tervon, joka kertoo Keravan kaupungin olleen koko ajan tietoinen, keitä yrityksen perustajiin kuuluu.

- Eivät omistajat liity toimintaan, he eivät ole mukana päiväkodin arjessa, hän sanoo Iltalehdelle.

- Keravan kaupunki on hyväksynyt päiväkodin perustamisen ja lupa siihen on saatu. He ovat tietoisia siitä, keitä tässä on mukana.

Onko päiväkodin omistajan Jere Karalahden rikostausta herättänyt keskustelua Keravan kaupungin edustajien kanssa?

- Ei ole. Kukaan ei ole sanonut mitään asiasta, Tervo sanoo.

Hän kertoo odottavansa innolla päiväkodin avaamista.

- Tosi hyvällä mielellä olen asiasta. Mahtavaa mennä mukaan tällaiseen uuteen juttuun, jossa painotetaan terveellisempää ravintoa. Tämä on henkilökohtaisestikin kiva juttu - olin hoitovapaalla ja palaan töihin elokuussa, hän kertoo.

- Pidämme tärkeänä lapsilähtöistä toimintaa. Panostamme kodinomaisuuteen. Päiväkodissa on vain 35 lasta, ja kaikki oppivat tuntemaan toisensa, mikä helpottaa toimintaa, hän iloitsee.